О Б Р А З Л О Ж Е Њ Е
I. Уставни основ


Уставни основ за доношење Закона о јавно- приватном партнерству и концесијама садржан је у члану 97. тачка 6. Устава Републике Србије („Службени гласник РС”, број 89/06), којим се утврђује да Република Србија између осталог, уређује и систем обављања појединих привредних и других делатности.
II. Разлози за доношење

Разлози за предлагање усвајања Закона о јавно-приватном партнерству и концесијама се огледају у потреби регулисања и унапређења области јавно-приватног партнерства, након четрнаест година његове имплементације, потпуног усклађивања са правним тековинама ЕУ односно Директивом 2014/23/ЕУ о додели уговора о концесији и Директивом 2014/24/ЕУ о јавној набавци, као и јачања улоге Министарства финансија у процесу одобравања и уговарања пројеката јавно-приватног партнерства у циљу контроле фискалних ризика које ови пројекти потенцијално и имплицитно намећу.

III. Објашњење основних правних института и појединачних решења 

Закон о јавно-приватном партнерству и концесијама (у даљем тексту: Закон) усвојен је у Народној скупштини Републике Србије 22. новембра 2011, а објављен у „Службеном гласнику Републике Србије“, број 88/11. Ступио је на снагу 2. децембра 2011. године. Усвајање Закона, крајем 2011, свакако је представљало значајан корак напред ка квалитетном законском уређењу подручја јавно-приватног партнерства (у даљем тексту: ЈПП) у Републици Србији, посебно узимајући у обзир чињеницу да ЈПП до тада није било уређено посебним прописом.

Пре тога, у Републици Србији је 2003. донет Закон о концесијама,којим су били уређени услови, начин и поступак давања концесије за коришћење природног богатства, добара у општој употреби за које је законом одређено да су у својини Републике Србије, и за обављање делатности од општег интереса, као и остваривање концесионих права и обавеза. Дакле, тадашњим законом ова област је била само делимично уређена. Такође, појединим посебним прописима била су уређена поједина правила у вези с овом облашћу (као што је нпр. закон који уређује вршење комуналних делатности).

Одредбе Закона додатно су усклађиване са законодавством Европске уније, те је 24. фебруара 2016. усвојен Закон о изменама и допунама Закона о ЈПП и концесијама, а објављен у „Службеном гласнику Републике Србије“, број 15/16. Ступио је на снагу 4. марта 2016. године. Закон је усвојен ради даљег регулисања и унапређења појединих одредаба, будући да је прошло више од четири године његове примене, као и ради усклађивања с правним тековинама Европске уније и побољшања контроле фискалних и финансијских импликација и ризика пројеката ЈПП.

Након наведене измене, уследила је још једна измена Закона, ради проналажења прецизнијих формулација за одређене одредбе, засноване на досадашњој имплементацији Закона, чиме се постижу усаглашавање с другим прописима, јасно разумевање и ефикаснија примена у пракси, као и усклађивање с међународним стандардима и најбољом међународном праксом. Стога је 23. децембра 2016. усвојен Закон о изменама и допунама Закона о ЈПП и концесијама, а објављен у „Службеном гласнику Републике Србије“, број 104/16. Ступио је на снагу 31. децембра 2016. године.

Усвајање новог Закона о јавно-приватном партнерству је неопходно у смислу потпуног усклађивања са правним тековинама ЕУ односно Директивом 2014/23/ЕУ о додели уговора о концесији и Директивом 2014/24/ЕУ о јавној набавци, као и јачања улоге Министарства финансија у процесу одобравања и уговарања пројеката јавно-приватног партнерства у циљу контроле фискалних ризика које ови пројекти потенцијално и имплицитно намећу. 
У Закону се даје системски оквир за уређивање овог важног института. Закон је донет ради реализације одређених специфичних циљева, и то: јачања финансијских капацитета расположивих за изградњу инфраструктуре, остваривања квалитетнијих јавних услуга, успостављања транспарентне процедуре располагања и коришћења јавних ресурса и усклађености правног оквира ЈПП с правилима ЕУ и добром праксом.

Овим Законом постављени су законски оквири и отворене су законске могућности за имплементацију ЈПП пројеката, чиме је подручје ЈПП добило значај важног модела спровођења пројеката изградње јавних грађевина, односно испоруке јавних услуга.

Дакле, основна сврха доношења Закона је успостављање повољног законског оквира за спровођење пројеката које финансира приватни сектор (ЈПП и концесија) с циљем подстицања изградње нове јавне инфраструктуре и побољшања квалитета јавних услуга у Републици Србији. ЈПП је директна последица економске потребе државе да, уместо прибављања кредитног капитала намењеног изградњи и развоју инфраструктуре и развоју одрживог система обављања делатности од јавног интереса, успостави партнерски однос с приватним капиталом. При томе, од кључног је значаја да јавни и приватни интерес, иако партнерски постављени, и даље остају у сталној конкуренцији која се реализује у правним оквирима ЈПП.
IV. Финансијска средства потребна за спровођење овог закона


За спровођење овог закона није потребно обезбедити финансијска средства у буџету.
V. Анализа ефеката
1. Одређивање проблема које закон треба да реши 

Изради новог Закона о јавно-приватном партнерству и концесијама претходио је период од четрнаест године његове примене. У изради текста закона коришћена су и анализирана упоредно правна решења и искуства земаља у региону и друга међународна искуства као и искуства стручњака у области коју регулише Закон о јавно-приватном партнерству и концесијама (ММФ, ЕУ (Европска Комисија) представника релевантних министарстава, адвоката, привредника итд) који су у претходном годинама примењивали Закон. Више је него очигледно да је јавно-приватно партнерство најреалнија опција за реализацију локалних/регионалних/националних инфраструктурних пројеката, али и пружања квалитетнијих јавних услуга, јер се све већи број идеја и пројеката управо креће у том правцу.
Аспект потребе инструмената предвиђених Предлогом закона

Пораст захтева за анализом фискалног утицаја, повезано са потребама за новом јавном инфраструктуром у Републици Србији допринео је разматрању могућности балансирања потреба приватног финансирања пројеката јавне инфраструктуре. Осим тога, недостатак јавног финансирања и недовољна средства државних органа да развијају и модернизују путну и комуналну инфраструктуру као што су водоводна мрежа и управљање отпадним водама, системи даљинског грејања и снадбевања електричном енергијом, довео је до потребе да се пронађе решење којим би се постигла оба циља (заштита буџета и прилаћење приватних инвестиција). ЈПП пројекти имају за циљ повећање регионалне и економске конкурентности, привлачење инвестиција, подршку и развој постојећих привредних субјеката и нова запошљавања, као и економски циљ (повећање буџетских прихода и прелазак са традиционалног модела финансирања у којем је јавно тело инвеститор који преузима све ризике који произилазе из изградње и експлоатације на модел ЈПП-а у којем се одређени ризици преносе на инвеститора из приватног сектора). Закон о ЈПП-у и концесијама у смислу реализације пројеката за финансирање великих инфраструктурних пројеката и пружања услуга од јавног интереса подразумева реализацију одређених циљева, и то: јачање финансијских капацитета расположивих за изградњу инфраструктуре; остваривање квалитетнијих јавних услуга; јавност у раду и транспарентније процедуре располагања и коришћења јавних ресурса; усклађеност правног оквира јавно-приватног партнерства са прописима ЕУ и „добром праксом“. Суштина увођења приватног сектора у традиционалне јавне послове је смањење фискалног притиска на државни/локални буџет, убрзање инфраструктурних улагања, побољшање услуга, али и подстицање раста друштвеног производа и бољег живота грађана.
Јасно дефинисана правила  


Нови закон би требало да обезбеди јасне одредбе везане за надлежне државне органе као стране уговорнице, поступак доделе уговора и др. Нове дефиниције које укључују сагласност Министарства финансија на предложене ЈПП и концесионе пројекте које би за резултат требало да имају виши степен утицаја на фискалну контролу за пројекте веће вредности, при томе остављајући децентрализован начин одлучивања за мање локалне пројекте. 

2. Циљеви који се доношењем закона постижу 

Циљеви законодавне активности на изради Закона о изменама и допунама правног оквира о концесијама/јавно-приватном партнерству су: 

· проналажење прецизнијих формулација за одређене одредбе, засноване зна досадашњој имплементацији Закона; 

· увођење боље контроле финансијских утицаја ЈПП пројеката; 
· Формирање ефикасног механизма који би дозволио државним и локалним органима да реализују пројекте кроз јавно-приватно партнерство на основу јасних правила; 

· Привлачење домаћих и страних инвеститора и банака за финансирање/суфинансирање и вођење пројеката од општег интереса (учешће приватног сектора);  

· Обезбеђивање правног оквира за трансперентну и правичну тендерску процедуру са једнаким третманом свих понуђача у поступку тражења приватног партнера за такве пројекте;

· Усклађеност са прописима ЕУ;

· Усклађеност са међународним стандардима и најбољом међународном праксом, до мере која није у супротности са Правом Европске уније.

3. Друге могућности за решавање проблема 

У току анализе разматрано је неколико релевантних могућности:  
1) status quo - немењање важећег Закона, и 

2) доношење новог Закона о ЈПП и концесијама којим би се извршило потпуно усклађивање са директивама Европске уније
4. Зашто је доношење закона најбоље за решавање проблема 

Доношењем Закона о јавно-приватном партнерству и концесијама били би решени проблема који су се појавили у пракси, као и увођењем нових правила контроле фискалног утицаја ЈПП Пројеката. Поред наведеног, потреба за потпуним усаглашавањем са законодавством Европске Уније, делом измењеним после ступања на снагу Закона о ЈПП и концесијама. Разлози за предлагање усвајања Закона о јавно-приватном партнерству и концесијама се огледају у потреби даљег регулисања и унапређења појединих одредаба Закона, након четрнаест године његове имплементације и даљег усклађивање са правним тековинама ЕУ.
5. На кога ће и како утицати предложена решења 

По својој природи одредбе закона о јавно приватном партнерству и концесијама имају ефекат на јавни сектор, сва домаћа и страна привредна друштва као и предузетнике, односно на органе јавне власти, као и на банке и друге финансијске институције. Предложена решења ће имати непосредан ефекат на: 

- Државне органе Републике Србије, органе аутономне покрајине и јединица локалне самоуправе. као и на јачање улоге Министарства финансија у процесу одобравања и уговарања пројеката јавно-приватног партнерства у циљу контроле фискалних ризика које ови пројекти потенцијално и имплицитно намећу
- Привредна друштва 
- Предузетнике 
- низ других заинтересованих лица 

6. Трошкови које ће примена закона изазвати код грађана и привреде, посебно малих и средњих предузећа. 
Неће бити трошкова које проузрокује предложени Закон.
7. Да ли позитивни ефекти оправдавају трошкове 

Индиректни бенефит ће постојати, с обзиром на увођење Анализе фискалног утицаја, потенцијално ће бити сачувана на бољи начин средства пореских обвезника од плаћања негативних последица неприхватљивих ЈПП Пројеката, који неће добити сагласност Министарства финансија. Јавно-приватно партнерство представља оквир заједничке акције јавног сектора (оличеног у држави /јединицама локалне самоуправе) и приватног сектора, ради обезбеђења функционисања делатности од општег интереса и ефикасног и економски одрживог развоја инфраструктуре. Јавно-приватно партнерство је директна последица економске потребе државе да, уместо прибављања кредитног капитала намењеног изградњи и развоју инфраструктуре и развоју одрживог система обављања делатности од јавног интереса, успоставе партнерски однос са приватним капиталом. Поред смањења трошкова рада, јавно-приватна партнерства теже да привуку додатне ресурсе у јавни сектор. Трошкови једнократних инвестиција могу се распоредити на дужи период, што се боље уклапа у правила о генерисању прихода јавног сектора. Путем јавно-приватног партнерства омогућава се пренос и употреба нових знања и технологија у јавном сектору, унапређује се квалитет услуга и брже остварују стратешки циљеви.

8. Да ли акт стимулише појаву нових привредних субјеката на тржишту и тржишну конкуренцију 

Очекује се велики број домаћих и страних привредних субјеката који ће бити формиран ради реализације пројеката ЈПП са или без елемената концесије, посебно имајући у виду да закон предвиђа обавезу оснивања друштва за посебне намене ради реализације сваког пројекта, и то као друштва капитала, имајући у виду да је јавном партнеру неопходно да има потпуно одговорног приватног партнера регистрованог у складу са прописима Републике Србије, са искључивом обавезом реализације ЈПП пројекта. Такође, уређивање услова, начина и поступка закључивања јавних уговора у поступку јавно-приватног партнерства, заснива се на следећим начелима: заштите јавног интереса, ефикасности, транспарентности, једнаког и правичног третмана, слободне тржишне утакмице, пропорционалности, заштите животне средине, аутономије воље и равноправности уговорних страна.
9. Да ли су заинтересоване стране имале прилику да изнесу своје ставове 
У изради текста закона коришћена су и анализирана упоредно правна решења и искуства земаља у региону и друга међународна искуства као и искуства стручњака у области коју регулише Закон о јавно-приватном партнерству и концесијама (ММФ, ЕУ (Европска Комисија), представника релевантних министарстава, адвоката, привредника, итд) који су у претходних четрнаест година примењивали Закон. 

10. Које ће се мере током примене закона предузети да би се постигло оно што се законом предвиђа

У институционалном смислу, Комисија за јавно-приватно партнерство остварује сарадњу са заинтересованим јавним телима (на националном и локалном нивоу) поводом реализације конкретних пројеката јавно-приватног партнерства. Комисија остварује сарадњу са свим нивоима власти у циљу промовисања концепта јавно-приватног партнерства. Поред тога, постоји сарадња и координација Комисије за јавно-приватно партнерство и Министарства финансија у размени информација и пружању међусобне стручне помоћи како у фази одобравања пројекта, тако и у фази реализације пројекта. 
